**RELACION**

**PËR**

**PROJEKTLIGJIN**

**“PËR RREGULLIMIN E PRODHIMIT, TREGTIMIT, KËRKIMIT DHE ZHVILLIMIT TË ARMËVE, MUNICIONEVE, PAJISJEVE DHE TEKNOLOGJIVE USHTARAKE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektligj synon të krijojë një kuadër të qartë dhe gjithëpërfshirës për rregullimin e industrisë së prodhimit të armëve, municioneve, pajisjeve dhe teknologjive ushtarake në Shqipëri. Në thelb, projektligji është krijuar për të garantuar që prodhimi, tregtimi dhe demilitarizimi i këtyre produkteve të kryhet në përputhje të plotë me standardet kombëtare dhe ndërkombëtare të sigurisë. Ai vendos baza ligjore të forta për të siguruar që të gjitha aktivitetet brenda kësaj industrie të jenë të rregulluara dhe të kontrolluara në mënyrë të efektshme, duke kontribuar kështu në forcimin e sigurisë kombëtare dhe në ruajtjen e stabilitetit ndërkombëtar.

Një nga objektivat kryesore të këtij projektligji është krijimi i autoritetit rregullator, i cili do të jetë autoriteti përgjegjës për licencimin, mbikëqyrjen dhe rregullimin e sektorit të prodhimit, demilitarizimit, tregtimit, kërkimit dhe zhvillimit të armatimit ushtarak. Funksionet e autoritetit rregullator, duke qenë se nuk mund të integrohen në struktura ekzistuese, u mendua që t’i përmbushë një strukturë e re, Agjencia e Industrisë së Mbrojtjes. Kjo Agjenci do të krijohet pranë Ministrisë së Mbrojtjes si një person juridik në vartësi të saj. Financimi i kësaj Agjencie do të bëhet nga fondi i buxhetit të shtetit, tarifat e licencimit, si dhe çdo burim tjetër i ligjshëm.

Projektligji gjithashtu synon të garantojë që të gjitha subjektet e përfshira në këtë industri të operojnë në mënyrë transparente dhe të përgjegjshme. Kjo përfshin detyrimin për mbajtjen e regjistrave të sakta dhe të përditësuara të armatimit të prodhuar, tregtuar, importuar ose eksportuar, si dhe për raportimin e çdo ndryshimi të rëndësishëm në aktivitetet e tyre pranë Agjencisë.

Në përfundim, ky projektligj ka për qëllim të vendosë një kuadër të fortë ligjor dhe rregullator për industrinë e prodhimit dhe tregtimit të armatimit ushtarak në Shqipëri, duke siguruar që të gjitha aktivitetet të kryhen në mënyrë të sigurt, transparente dhe në përputhje me standardet më të larta të sigurisë kombëtare dhe ndërkombëtare. Kjo nismë legjislative është një hap i rëndësishëm drejt forcimit të kapaciteteve mbrojtëse të vendit, garantimit të sigurisë për të gjithë qytetarët, si dhe rritjes ekonomike të vendit.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA POLITIKE**

Projektligji propozohet nga Ministria e Mbrojtjes dhe nuk është parashikuar në Programin e Përgjithshëm Analitik të Projektakteve që do të paraqiten për shqyrtim **në Këshillin e Ministrave, për vitin 2024, për Ministrinë e Mbrojtjes.**

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Shqipëria ka trashëguar një industri ushtarake e cila gradualisht, për një tërësi shkaqesh, është amortizuar dhe pothuajse jashtë funksionit. Në këto rrethana, nuk ka qenë e nevojshme ekzistenca e një kuadri të plotë dhe të mirëfilltë për mënyrën e funksionimit dhe zhvillimit të industrisë ushtarake.

Nga ana tjetër, aktualisht Ministria e Mbrojtjes është angazhuar në një proces të ri të rivitalizimit të industrisë ushtarake. Duke marrë në konsideratë edhe zhvillimet gjeopolitike të viteve të fundit, zhvillimi i industrisë ushtarake, përveçse detyrim në përmbushje të angazhimeve në kuadër të Aleancës dhe detyrimit të sigurisë kombëtare, është edhe një mundësi e mirë për zhvillimin ekonomik të vendit.

Qëllimi i procesit të rivitalizimit të industrisë ushtarake lidhet me plotësimin e nevojave të Forcave të Armatosura dhe operimin në tregun ndërkombëtar. Këto ambicie reflektohen në zhvillimin e një industrie ushtarake shumë dimensionale për të cilën nevojitet një rregullim i posaçëm dhe i mirëpërcaktuar nëpërmjet një kuadri ligjor të ri.

Një nga problematikat kryesore që ky projektligj synon të adresojë është mungesa e një strukture të qartë dhe të përbashkët për rregullimin e aktiviteteve të prodhimit dhe tregtimit të armatimeve ushtarake. Pa një kuadër të tillë, ekziston një rrezik i lartë për shkelje të standardeve të sigurisë dhe përhapje të pakontrolluar të armatimeve, gjë që mund të çojë në cenimin e sigurisë kombëtare dhe ndërkombëtare. Ky projektligj vendos rregulla për licencimin, inspektimin dhe monitorimin e subjekteve të përfshira në këtë industri, duke siguruar që të gjitha veprimtaritë të jenë të kontrolluara dhe të mbikëqyrura në mënyrë efektive.

Për të adresuar këto problematika, ligji parashikon krijimin e një autoriteti rregullator, i cili do të jetë autoriteti përgjegjës për licencimin, mbikëqyrjen dhe rregullimin e sektorit të prodhimit, demilitarizimit, tregtimit, kërkimit dhe zhvillimit të armatimit ushtarak. Funksionet e autoritetit rregullator, duke qenë se nuk mund të integrohen në struktura ekzistuese, u mendua që t’i përmbushë një strukturë e re, Agjencia e Industrisë së Mbrojtjes. Kjo Agjenci do të krijohet pranë Ministrisë së Mbrojtjes si një person juridik në vartësi të saj. Financimi i kësaj Agjencie do të bëhet nga fondi i buxhetit të shtetit, tarifat e licencimit, si dhe çdo burim tjetër i ligjshëm.

Një tjetër aspekt i rëndësishëm është regjistrimi dhe licencimi i subjekteve të cilat kryejnë veprimtari të rregulluara nga ky ligj, e cila do të jetë kompetencë e autoritetit rregullator. Në zbatim të këtij ligji, të drejtën për të prodhuar apo tregtuar armatim ushtarak do ta kenë vetëm subjektet e regjistruara dhe të pajisura me licencën përkatëse, e cila lëshohet nga Agjencia. Të gjitha subjektet, të cilat do të kryejnë veprimtari në fushën e prodhimit dhe tregtimit të armatimit ushtarak në Shqipëri, do të përmbushin disa kritere specifike për marrjen e licencës së aktivitetit. Në mënyrë të detajuar, si autoritet rregullator është Agjencia që do të hartojë kriteret specifike, dokumentacionin, procedurat dhe aspektet e tjera teknike të procesit. Në përfundim, të gjitha sa u përmendën do të miratohen nëpërmjet një vendimi nga Këshilli i Ministrave.

Për sa i përket kërkimit dhe zhvillimit teknologjik, kjo veprimtari do të kryhet vetëm nga subjekte të cilat do të jenë të pajisura me autorizimin përkatës nga Agjencia.

Ky projektligj përfshin një listë lehtësirash dhe incentivash për të tërhequr investitorë seriozë në zhvillimin e kësaj industrie. Këto janë elemente të nevojshme dhe të domosdoshme në kushtet kur kjo industri është e zhvilluar dhe tejet konkurruese edhe ndërmjet vendeve të rajonit e sigurisht edhe më gjerë.

Në përfundim, ky projektligj përbën një hap të rëndësishëm drejt forcimit të kapaciteteve mbrojtëse të Shqipërisë dhe garantimit të një mjedisi më të sigurt dhe të kontrolluar për prodhimin dhe tregtimin e armatimeve ushtarake. Duke u mbështetur në këtë kornizë të përgjithshme rregullatore, Agjencia e Industrisë së Mbrojtjes që propozohet të ngrihet si autoriteti rregullator, do të këtë mundësinë të zhvillojë në tej dhe në mënyrë më të detajuar tërësinë e akteve që do të rregullojnë këtë industri. Në këtë mënyrë Shqipëria do të jetë në gjendje të adresojë sfidat dhe problematikat aktuale të këtij sektori, duke kontribuar në ruajtjen e sigurisë kombëtare dhe ndërkombëtare.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR:**

Projektligji “Për rregullimin e prodhimit, tregtimit, kërkimit dhe zhvillimit të armëve, municioneve, pajisjeve dhe teknologjive ushtarake”, është në përputhje me Kushtetutën dhe rendin e brendshëm juridik.

1. **VLERËSIMI I SHKALLËS SË PËRAFRIMIT ME *ACQUIS COMMUNITAIRE* (PËR PROJEKTAKTET NORMATIVE):**

Projektligji nuk synon përafrimin me legjislacionin komunitar.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligji përbëhet nga 39 nene, më konkretisht:

**Në nenin 1 të projektligjit** përcaktohen rregullat kryesore të funksionimit dhe zhvillimit të industrisë së prodhimit të armëve, municioneve, pajisjeve dhe teknologjive ushtarake, demilitarizimit, tregtimit të tyre, si dhe kërkimit dhe zhvillimit në këtë industri.

Gjithashtu, përcaktohen parimet, rregullat kryesore, si dhe institucionet përgjegjëse për kontrollin dhe mbikëqyrjen e veprimtarive të ushtruara sipas pikës 1 të këtij neni, nga subjektet që ushtrojnë aktivitet ekonomik në Republikën e Shqipërisë në këtë fushë.

Ky ligj ka për qëllim fuqizimin dhe rritjen e kapaciteteve ushtarake, nëpërmjet sigurimit të armëve, teknologjive dhe pajisjeve ushtarake për Forcat e Armatosura ose strukturat e tjera të sigurisë që i përdorin ato.

**Neni 2** i projektligjit parashikon rregullat për krijimin dhe funksionimin autoritetit rregullator të industrisë ushtarake të mbrojtjes dhe sigurisë, regjistrimin dhe licencimin e subjekteve të cilët kryejnë veprimtari të rregulluara nga ky ligj, zhvillimin e veprimtarive të prodhimit, magazinimit, transportimit, tregtimit dhe të kërkimit dhe zhvillimit teknologjik të armatimit ushtarak, masat minimalisht të detyrueshme për të garantuar pacenueshmërinë e shëndetit dhe jetës së njerëzve sikurse dhe mbrojtjen e mjedisit dhe botës së gjallë gjatë zhvillimit të veprimtarive të rregulluara nga ky ligj, si dhe bashkëpunimin me autoritete dhe subjekte kombëtare dhe ndërkombëtare, në fushat e zbatimit të këtij ligji.

**Neni 3 i projektligjit** përmban përkufizimet e termave kryesore të përdorura në ligj, duke përfshirë “armatimi ushtarak”, “subjekt i licencuar”, “autoritet rregullator”, “subjekt i licencuar” etj.

**Neni 4** i projektligjit përcakton fushën e zbatimit. Ky ligj zbatohet për çdo subjekt që kryen veprimtari të licencuar për prodhimin, zhvillimin e kërkimit shkencor dhe zhvillimit teknologjik mbi armatimin ushtarak, tregtimin e armatimit ushtarak, si dhe për çdo strukturë shtetërore që kryen monitorimin, mbikëqyrjen, kontrollin dhe inspektimin e zbatimit të këtij ligji.

**Neni 5 i projektligjit** ndalon prodhimin, tregtimin, kërkimin dhe zhvillimin e armatimit ushtarak në kundërshtim me konventat dhe traktatet ndërkombëtare ku Republika e Shqipërisë është palë. Gjithashtu, ndalon prodhimin dhe tregtimin e armëve dhe teknologjive biologjike, kimike dhe bërthamore.

**Neni 6** i projektligjit përcakton se tregtia e armatimit ushtarak do të kryhet nga shoqëria shtetërore e prodhimit dhe tregtimit të armatimit ushtarak dhe subjektet e krijuara prej saj, duke përfshirë bashkëpunimin tregtar, teknik, prodhues dhe shërbime të tjera.

**Neni 7 i projektligjit** përcakton se subjektet e licencuara në industrinë e prodhimit dhe tregtimit të armatimit ushtarak janë të detyruara të zbatojnë standarde të larta sigurie dhe të mbrojtjes së interesit publik. Këto subjekte duhet të marrin të gjitha masat e nevojshme për të zbatuar rregullat e këtij ligji dhe standardet e tjera të përcaktuara nga legjislacioni në fuqi në të gjitha fazat e zhvillimit të veprimtarisë së tyre. Qëllimi është parandalimi i aksidenteve dhe keqpërdorimit të armatimit ushtarak.

Subjektet e licencuara duhet të bashkëpunojnë ngushtë me autoritetet e sigurisë kombëtare dhe ndërkombëtare për të parandaluar dhe menaxhuar çdo rrezik potencial ndaj sigurisë që mund të rrjedhë nga aktiviteti i tyre. Në këtë kontekst, bashkëpunimi me autoritetet është thelbësor për të siguruar që aktivitetet e tyre zhvillohen në përputhje me standardet e nevojshme të transparencës dhe qëndrueshmërisë, duke garantuar një nivel të lartë të llogaridhënies dhe integritetit në veprimtarinë e tyre.

Gjithashtu, subjektet që ushtrojnë veprimtari brenda fushës së zbatimit të këtij ligji, kanë një përgjegjësi të madhe për të parandaluar dhe ndaluar aktet korruptive, përvetësimin e paligjshëm të interesave, shpërdorimin dhe trafikimin e armatimit ushtarak, përhapjen e tij në masë dhe akumulimin e paligjshëm të armëve që mund të përdoren nga rrjetet e krimit të organizuar apo për akte terrorizmi dhe agresioni. Autoritetet shtetërore dhe subjektet e licencuara janë të detyruara të prioritizojnë nxitjen e teknologjive të reja dhe inovacionin në fushën e mbrojtjes dhe të bashkëpunojnë për të krijuar një mjedis të favorshëm për kërkimin shkencor dhe zhvillimin teknologjik.

**Neni 8** i projektligjit përcakton se praktikat më të mira tregtare përfshijnë respektimin e plotë të ligjeve kombëtare dhe ndërkombëtare që rregullojnë tregtinë e armëve, duke përfshirë kontrollet e eksportit dhe sanksionet ndërkombëtare. Subjektet duhet të raportojnë qartë dhe saktë të dhënat tregtare dhe financiare për të shmangur çdo lloj keqkuptimi ose dyshimi mbi veprimet korruptive ose të paligjshme.

Armët dhe teknologjitë ushtarake duhet të mbrohen nga aksesimi i paautorizuar gjatë prodhimit, magazinimit dhe transportit. Mbrojtja e teknologjive të një rëndësie të veçantë ushtarake nga kopjimi ose shpërndarja e paautorizuar është një prioritet për të siguruar avantazhet strategjike dhe tregtare.

Zbatimi i standardeve të larta etike në marrëdhëniet me klientët dhe furnizuesit është gjithashtu i rëndësishëm, duke përfshirë refuzimin e ryshfetit dhe korruptimit. Praktikat duhet të minimizojnë ndikimin mjedisor të prodhimit dhe shkatërrimit të armatimit, dhe subjektet duhet të angazhohen me komunitetet lokale, duke kontribuar në zhvillimin e tyre ekonomik dhe social, veçanërisht në zonat ku zhvillohen aktivitete të prodhimit të armëve.

Punonjësit duhet të marrin trajnimin e nevojshëm për të zbatuar praktikat e mira tregtare dhe për të menaxhuar teknologjitë e reja dhe materialet me përgjegjësi.

**Në nenin 9** të projektligjit, trajtohet detyrimi për shërbim në rastet e gjendjes së luftës ose në raste të tjera të një rreziku të afërt e konkret të një agresioni ushtarak, është parashikuar detyrimi i subjekteve të licencuara dhe që ushtrojnë aktivitet në Republikën Shqipërisë për t’i dhënë prioritet sigurimit një rezerve të caktuar armatimesh apo pajisjeve teknologjike për nevojat dhe në shërbim të Forcave të Armatosura të Republikës së Shqipërisë. Ky detyrim është në përputhje me vendimin e Këshillit të Ministrave, i cili vjen si rezultat i propozimit të ministrit të Mbrojtjes dhe vendimmarrjes së Komitetit të Mbrojtjes dhe Sigurisë. Subjektet e licencuara duhet të plotësojnë këtë kërkesë në mënyrë të menjëhershme dhe të plotë, duke respektuar ligjin dhe udhëzimet përkatëse për rregullimin e industrisë së mbrojtjes.

**Neni 10** i projektligjit përcakton se pranë ministrisë përgjegjëse për mbrojtjen krijohet Agjencia e Industrisë së Mbrojtjes (AIM), e cila është autoriteti shtetëror përgjegjës për licencimin, mbikëqyrjen dhe rregullimin e industrisë së prodhimit, magazinimit, transportimit, tregtimit, kërkimit dhe zhvillimit të armatimit ushtarak. Agjencia ka statusin e personit juridik publik në varësi të ministrisë përgjegjëse për mbrojtjen dhe financohet nga buxheti i shtetit, tarifat e licencimit dhe burime të tjera të ligjshme. Drejtori i përgjithshëm emërohet nga Kryeministri me propozim të ministrit përgjegjës për mbrojtjen dhe struktura e Agjencisë miratohet me urdhër të Kryeministrit. Këshilli i Ministrave përcakton rregullat e organizimit dhe funksionimit të Agjencisë.

**Neni 11** i projektligjit përcakton detyrat dhe funksionet e Agjencisë, përfshirë lëshimin, rinovimin, pezullimin dhe revokimin e licencave për subjektet që merren me prodhimin dhe tregtimin e armatimit ushtarak. Ajo mban dhe përditëson regjistrin e subjekteve të licencuara dhe të armatimit ushtarak të prodhuar, zhvilluar apo tregtuar në Shqipëri. Gjithashtu, Agjencia përcakton rregullat specifike që subjektet e licencuara duhet të ndjekin për të garantuar sigurinë dhe cilësinë e produkteve dhe shërbimeve të tyre, duke përfshirë kriteret për testimin dhe certifikimin e armatimit ushtarak para se ato të hyjnë në treg.

Agjencia bashkëpunon me homologët ndërkombëtarë dhe angazhohet në marrëveshje bashkëpunimi për shkëmbimin e informacionit, praktikave më të mira dhe përforcimin e kapaciteteve në fushën e kontrollit të armatimit ushtarak. Ajo gjithashtu bashkëpunon me subjektet e licencuara për të zhvilluar standarde dhe praktika të mira në fushën e mbrojtjes dhe sigurisë dhe me Qendrën e Inovacionit dhe Ekselencës të Ministrisë së Mbrojtjes për nxitjen dhe promovimin e inovacionit dhe zhvillimit teknologjik në fushën e mbrojtjes.

Agjencia krijon mekanizma bashkëpunimi me subjekte të tjera shtetërore për shkëmbimin e informacionit dhe koordinimin e përpjekjeve për mbikëqyrjen e tregut të armatimit ushtarak, si dhe ndan informacion me institucionet ndërkombëtare për të kontribuar në përpjekjet globale për parandalimin e përhapjes së paligjshme të armatimit ushtarak.

Në përgjithësi, Agjencia ka detyrën të monitorojë dhe garantojë që legjislacioni kombëtar dhe procedurat e zbatuara nga subjektet e licencuara janë në përputhje me detyrimet ndërkombëtare të ndërmarra nga Republika e Shqipërisë.

**Në nenin 12** përshkruhen rregullat për licencimin e subjekteve që merren me prodhimin, magazinimin, transportimin dhe tregtimin e armatimit ushtarak. Prodhimi dhe tregtimi i armatimit ushtarak, është vlerësuar se do të kryhet vetëm nga subjektet e pajisura me licencën përkatëse, e cila do të lëshohet vetëm nga Agjencia. Kërkesat për licencim përfshijnë vërtetimin e kapaciteteve financiare dhe teknike, respektimin e standardeve të sigurisë dhe cilësisë dhe përputhshmërinë me legjislacionin kombëtar dhe ndërkombëtar. Kriteret e detajuara dhe procedurat e licencimit të subjekteve, rinovimin, pezullimin dhe revokimin e tyre, si dhe tarifat e aplikimit për licencim do të përcaktohen nga Këshilli i Ministrave.

**Neni 13** trajton procedurat për rinovimin, pezullimin dhe revokimin e licencave të subjekteve që operojnë në industrinë e armatimit ushtarak. Agjencia ka autoritetin të rinovojë, pezullojë ose revokojë licencat bazuar në përmbushjen ose jo të kushteve të përcaktuara në licencën e aktivitetit. Gjithashtu, janë përcaktuar rastet kur një subjekti të licencuar i pezullohet licenca dhe rastet kur kjo revokohet. Në rastin e pezullimit, subjektit të licencuar i lihet një afat 45 ditor për ndreqjen e situatës së parregullsisë. Në rast se dështon në këtë proces, atëherë kjo situatë krijon kushtet për revokim të licencës.

**Neni 14** përqendrohet në aktivitetet e kërkimit dhe zhvillimit teknologjik në fushën e armatimit ushtarak, të cilat mund të kryhen vetëm nga subjektet e autorizuara nga Agjencia. Subjektet që kërkojnë të merren me këto aktivitete duhet të garantojnë respektimin e të drejtave të autorit dhe standardet kërkimore, ndërsa kriteret dhe procedurat për dhënien e autorizimeve do të përcaktohen nga Këshilli i Ministrave.

**Neni 15** rregullon regjistrimin dhe raportimin e të dhënave nga subjektet e licencuara në lidhje me prodhimin, tregtimin, importin dhe eksportin e armatimit ushtarak. Agjencia e Industrisë së Mbrojtjes do të duhet të mbajë një regjistër, me akses ekskluziv, ku paraqiten të dhëna të sakta dhe të përditësuara të të gjitha armëve, municioneve, pajisjeve dhe teknologjive ushtarake të prodhuara, tregtuara, importuara ose eksportuara, ndërsa subjektet e licencuara janë të detyruara të regjistrojnë dhe raportojnë rregullisht çdo ndryshim në aktivitetet e tyre. Ky regjistrim përfshin dhënien e informacionit të detajuar për veprimtaritë e tyre, përfshirë llojin e produkteve të prodhuara, kapacitetet prodhuese dhe detaje të tjera relevante.

**Neni 16** përcakton se çdo armë dhe teknologji ushtarake duhet të ketë një shenjë unike identifikimi që mund të jetë në formë kodi, pulle, etikete ose formë tjetër. Qëllimi i markimit është të sigurojë që çdo produkt të jetë i gjurmueshëm gjatë gjithë ciklit të tij, nga prodhimi deri në përdorimin përfundimtar ose asgjësimin. Gjurmimi përfshin regjistrimin e detajuar të të gjitha lëvizjeve dhe transferimeve të armatimit, duke përfshirë prodhimin, magazinimin, transportimin dhe shitjen, për të siguruar që produktet të mos bien në duar të gabuara dhe të përdoren vetëm për qëllimet e përcaktuara ligjërisht. Kërkesat për gjurmueshmërinë, rregullat për elementet, procedura dhe mënyra e markimit dhe gjurmimit, si dhe autoriteti apo pala e autorizuar për realizimin e markimit dhe gjurmueshmërisë do të përcaktohen me vendim të Këshillit të Ministrave.

**Neni 17** specifikon se Agjencia do të monitorojë vendosjen e shenjave unike për identifikimin dhe gjurmimin e armatimit ushtarak në të gjitha fazat e prodhimit, deri te përdoruesi fundor. Të gjitha subjektet e licencuara do të kenë detyrimin për të hedhur të dhënat për identifikimin dhe gjurmimin e armëve në regjistrin elektronik të mbajtur nga Agjencia. Agjencia akseson regjistrin për qëllime kontrolli dhe inspektimi të aktiviteteve të zhvilluara nga subjektet e licencuara​​.

**Neni 18** parashikon se të gjitha masat që lidhen me çështjet e sigurisë për sa i përket mbrojtjes dhe sigurisë së jetës së njerëzve, mjedisit dhe interesave të tjera publike; mbrojtjen dhe sigurinë e shëndetit dhe jetës së personelit; sigurinë e produkteve dhe pajisjeve të prodhimit, mjeteve dhe makinerive speciale, objekteve ku zhvillohen të gjitha fazat e prodhimit, testimit, magazinimit dhe shpërndarjes së armatimit ushtarak; mbrojtjen dhe sigurinë e të dhënave dhe dokumentacionit që lidhet me prodhimin, projektet e zhvillimit, kërkimin dhe zhvillimin teknologjik dhe industrial, si dhe informacionin mbi marrëdhëniet financiare dhe të biznesit, si dhe me çështjet që lidhen me ndërmarrjen e veprimeve të caktuara në rast emergjence në procesin e prodhimit, tregtisë dhe transportit të armatimit ushtarak, do të përcaktohen me rregullore të brendshme, e cila do të hartohet nga subjektet që prodhojnë, tregtojnë dhe shpërndajnë armë ushtarake.

**Neni 19** përcakton se Agjencia përcakton rregullat për të siguruar kushte të sigurta të punës dhe për të promovuar standardet etike dhe profesionale në industrinë ushtarake.

**Neni 20** detyron subjektet e përfshira në prodhimin dhe tregtimin e armatimit ushtarak të zbatojnë masa të sigurisë kibernetike për të mbrojtur të dhënat konfidenciale. Agjencia standardizon ndërveprimin mes ministrisë përgjegjëse dhe subjekteve të licencuara për të siguruar një infrastrukturë digjitale të mbrojtur, e cila ndërvepron vetëm me infrastrukturat e caktuara të ministrisë. Personeli operativ i këtyre infrastrukturave pajiset me certifikatën e sigurisë përkatëse dhe informacioni i përpunuar mbrohet nga sekreti shtetëror, tregtar dhe industrial ushtarak. Rregullat për ngritjen, funksionimin dhe sigurimin e infrastrukturës përcaktohen me urdhër të ministrit përgjegjës për mbrojtjen me propozim të Agjencisë.

**Neni 21** obligon subjektet që veprojnë sipas këtij ligji, të trajtojnë çdo informacion të klasifikuar dhe sekret tregtar në përputhje me ligjet kombëtare për mbrojtjen e informacionit të klasifikuar dhe të drejtave të pronësisë intelektuale. Agjencia dhe institucionet shtetërore zbatojnë masa për të garantuar mbrojtjen e këtyre të dhënave dhe për të parandaluar zbulimin ose keqpërdorimin e tyre.

**Neni 22** përcakton se subjektet e licencuara bashkëpunojnë me Qendrën e Inovacionit Sigurisë dhe Mbrojtjes për të nxitur inovacionin dhe zhvillimin teknologjik në industrinë e mbrojtjes. Bashkëpunimi ka për objekt projekte të përbashkëta kërkimore, zhvillimin e teknologjive të reja dhe shkëmbimin e njohurive dhe ekspertizës.

**Neni 23** parashikon se subjektet e licencuara sipas këtij ligji, kanë të drejtë të regjistrojnë patentën, markën tregtare ose shpikjen që lidhet me prodhimin dhe zhvillimin e armatimit ushtarak, në zyrën përkatëse të patentave dhe markave tregtare, me qëllim mbrojtjen ligjore të pronësisë intelektuale dhe nxitjen e inovacionit dhe konkurrencës së shëndetshme në këtë sektor. Regjistrimi i markave dhe patentave për produktet ushtarake ndjek të njëjtat procedura si për çdo produkt tjetër, duke përfshirë regjistrimin nëpërmjet Drejtorisë së Përgjithshme të Pronësisë Industriale. Për sa i përket produkteve të krijuara nga subjektet e licencuara sipas këtij ligji, që përfshijnë teknologji të një rëndësie të veçantë ose sekrete, Agjencia mbajtëse e regjistrit do të parashikojë procedura dhe rregullore shtese që lidhen me sigurinë kombëtare. Në këto raste, do të kërkohet miratimi ose vlerësimi nga Agjencia e Industrisë së Mbrojtjes përpara se të lejohet regjistrimi i një patente ose marke tregtare, për të siguruar që nuk cenohet siguria kombëtare. Edhe në këtë rast, një parashikim i tillë lidhet më natyrën specifike dhe sensitive të një pjesë të risive apo shpikjeve që lidhen më industrinë ushtarakë të cilat nuk mund të jenë në dispozicion të publikut në mënyrë të pakontrolluar.

### Neni 24 thekson se subjektet që përfitojnë nga lehtësitë dhe incentivat sipas këtij ligji janë të detyruar të investojnë në trajnimin dhe zhvillimin profesional të punonjësve të tyre në fushat që lidhen me sigurinë, menaxhimin e cilësisë dhe teknologjive të reja, duke kontribuar në rritjen e kapaciteteve njerëzore në sektorin e industrisë së mbrojtjes. Do të realizohen dy kategori incentivash dhe lehtësirash: një kategori e përgjithshme për të gjitha subjektet që do të licencohen për të kryer aktivitet në këtë industri. Qëllimi i incetivave të kësaj kategorie është për të nxitur dhe stimuluar investimet private në industrinë tonë ushtarakë. Kategoria e dytë lidhet më një sërë incentivash dhe lehtësirash që janë plotësuese të atyre të kategorisë së parë dhe që do të jenë në dispozicion të subjekteve që do të ushtrojnë aktivitete në partneritet më shoqërinë shtetërore për prodhimin e armëve ushtarake në Shqipëri. Qëllimi i kësaj kategorie lidhet përveç se më zhvillimin e industrisë ushtarakë në tërësi, më zhvillimin dhe fuqizimin e shoqërisë shtetërore dhe stimuluar përfshirjen e saj në partneritete me palët e treta (si një mundësi për të prodhuar më teknologji më të mirë, për të shfrytëzuar “*know how”* e kompanive me eksperiencë në këtë fushë etj.).

**Në nenin 25** të këtij ligji përcaktohet se entet shtetërore kanë detyrimin për të njohur dhe për të zbatuar përfitimet, lehtësitë tatimore dhe doganore dhe çdo incentivë tjetër që ky ligj parashikon për të gjitha subjektet, të cilat operojnë në industrinë e prodhimit të armatimit ushtarak. Të gjitha çështjet dhe problematikat që paraqiten nga subjektet e këtij ligji nga Agjencia e Industrisë së Mbrojtjes, e cila do të funksionojë si një “*one stop shop*” për zgjidhjen e këtyre problemeve, duke garantuar trajtimin e informacionit në përputhje me ligjin për informacionin e klasifikuar dhe ruajtjen e sekretit tregtar dhe industrial.

**Në nenin 26** të projektligjit përcaktohet se subjektet që shprehin vullnetin të investojnë në industrinë e prodhimit të armatimit ushtarak në Republikën e Shqipërisë kualifikohen për të përfituar lehtësira dhe incentiva. Incentivat e kategorisë së parë janë më natyrë fiskale dhe përfshijnë normë të tatimfitimit 0 (zero) për 5 vitet e para të aktivitetit, ulje e tatimit mbi vlerën e shtuar në masën 10 (dhjetë) për qind, për furnizimet dhe shërbimet e nevojshme për prodhimin e armatimit ushtarak, si dhe çdo përjashtim tjetër tatimor i aplikueshëm, bazuar në legjislacionin në fuqi për tatimin mbi vlerën e shtuar, përjashtim nga të gjitha taksat doganore për mallrat, të cilat shërbejnë drejtpërdrejt për prodhimin e armatimit ushtarak. Kategoria e dytë përfshin lehtësi dhe incentiva të një karakteri plotësues por që kontribuon në thjeshtësim dhe lehtësimin e proceseve të biznesit dhe zhvillimin e industrisë. Duke qenë se qëllimi është stimulimi i partneriteteve për shoqërinë shtetërore, natyra e incentivave lidhet me disa aspekte si procedurat e përshpejtuara e deri te mbështetja në ndërtimin e infrastrukturës ndihmëse, qasje në fonde dhe në programe kërkimore dhe zhvillimore, sikurse edhe bashkëpunim e shkëmbim njohurie dhe ekspertizë nga Qendra e Inovacionit. Krijimi i kushteve të favorshme fiskale është një ndër mekanizmat me efektive për nxitjen e investime. Aktualisht, një pjesë e konsiderueshme e vendeve që zhvillojnë industri ushtarake parashikojnë lehtësi fiskale. Në këto kushte, për të patur kapacitet për të tërhequr investime, Shqipëria duhet të konkurrojë me vendet e tjera dhe kushtet që ato ofrojnë. Norma e tatim fitimit, e tatimit mbi vlerën e shtuar dhe përjashtimi nga taksat doganore për mallrat që shërbejnë drejtpërdrejt për prodhim janë aspekte të rëndësishme e me ndikim në ciklin e plotë të një procesi biznesi në këtë industri.

**Neni 27** përcakton se entitetet duhet të aplikojnë te Agjencia e Industrisë së Mbrojtjes me disa dokumente të kërkuara, duke përfshirë një formular standard aplikimi, certifikatën e regjistrimit të biznesit, një plan biznesi trevjeçar, pasqyrat financiare të audituara, dokumentacionin e nevojave për infrastrukturë, një listë të punësimeve të planifikuara dhe dëshmi për mungesë të rekordeve kriminale për të përfituar lehtësira. Të gjitha këto subjekte, të cilat përfitojnë nga këto lehtësira, duhet të paraqesin raporte të rregullta për performancën e tyre financiare dhe operacionale, si dhe për përmbushjen e objektivave të përcaktuara në planin e tyre të biznesit. Kriteret e tjera, procedurat dhe dokumentacioni që duhet të plotësojnë subjektet aplikonte përcaktohen me vendim të Këshillit të Ministrave.

### Neni 28 përcakton se Agjencia e Industrisë së Mbrojtjes (AIM) është përgjegjëse për mbikëqyrjen e përputhshmërisë së subjekteve që përfitojnë nga lehtësitë dhe incentivat e parashikuara në këtë ligj. Agjencia duhet të njoftojë subjektin brenda 7 ditëve nga konstatimi, duke i komunikuar një afat prej 30 ditësh nga marrja e njoftimit për të adresuar dhe korrigjuar mospërputhshmërinë e konstatuar. Brenda këtij afati, subjekti përfitues duhet të paraqesë provat që tregojnë përmbushjen e kushteve të përcaktuara nga ky ligj dhe aktet nënligjore që do të dalin në zbatim të tij. Në rastin kur ky subjekt nuk arrin të korrigjojë mospërputhshmërinë brenda afatit të caktuar, Agjencia vendos për përjashtimin e subjektit nga lehtësitë dhe incentivat e dhëna. Subjekti ka të drejtën e ankimimit ndaj vendimit të Agjencisë. Në të gjitha rastet kur subjekti përjashtohet nga lehtësitë dhe incentivat, është i detyruar të rikthejë çdo përfitim të marrë padrejtësisht nga data e konstatuar e mospërputhshmërisë. Kjo parashikohet si masë kompensuese për përfitime të padrejta të marra në kundërshtim me parashikimet ligjore. Qëllimi kryesor sidoqoftë është nxitja e korrigjimit të situatës ndaj është parashikuar se pas përjashtimit të subjektit nga lehtësitë dhe incentivat, subjekti arrin të plotësojë sërish kushtet e përcaktuara, ai mund të paraqesë një kërkesë të re për rivendosjen e lehtësive dhe incentivave, e cila do të shqyrtohet sipas procedurave të zakonshme të aplikimit.

**Neni 29** përcakton kriteret dhe procedurat për nënkontraktimin e aktivitetit nga subjektet e licencuara. Sipas këtij neni, çdo subjekt i licencuar sipas këtij ligji, që kërkon të nënkontraktojë çdo pjesë të aktivitetit të tij në fushën e prodhimit të armatimit ushtarak, duhet të marrë autorizim paraprak nga Agjencia e Industrisë së Mbrojtjes, i cili do të vlerësohet bazuar në kriteret e sigurisë kombëtare. Kërkesa për autorizim duhet të përmbajë një përshkrim të detajuar të pjesës së aktivitetit që do të nënkontraktohet, si dhe informacionin e plotë mbi subjektin e nënkontraktuar. Agjencia e Industrisë së Mbrojtjes vlerëson kërkesën bazuar në kriteret e sigurisë kombëtare dhe jep përgjigje brenda një afati të caktuar kohor. Autorizimi mund të refuzohet ose kushtëzohet në varësi të nevojave të sigurisë kombëtare dhe standardeve të përcaktuara në legjislacionin përkatës. Rregullat dhe procedurat për vlerësimin dhe lejimin e nënkontraktimit përcaktohen nga Agjencia.

### Neni 30 përcakton se subjektet e licencuara janë të ndaluara të kryejnë transaksione tregtare kur nuk mund të identifikohen të gjitha palët e përfshira, nuk mund të përcaktohen të gjitha fazat gjeografike të transportit si dhe vendi i destinacionit është subjekt i embargos ndërkombëtare të vendosur nga Kombet e Bashkuara ose Bashkimi Evropian. Kjo masë synon të parandalojë trafikimin e armatimeve dhe mbështetjen e terrorizmit dhe krimit të organizuar.

**Neni 31** përcakton se Agjencia ka të drejtën për të kryer inspektime dhe monitorime të rregullta, me apo pa paralajmërim, në subjektet e licencuara për të vërtetuar përputhshmërinë me legjislacionin, rregulloret dhe standardet e sigurisë dhe mjedisit. Rregullorja për kryerjen e kësaj veprimtarie do të miratohet nga Këshilli i Ministrave. Inspektimi i kësaj industrie do të kryhet vetëm në përputhje me parashikimet e këtij ligji dhe të akteve nënligjore në fuqi.

### Neni 32 përcakton se eksporti dhe importi i armatimeve ushtarake rregullohet nga legjislacioni në fuqi për kontrollin shtetëror të transferimeve ndërkombëtare të mallrave ushtarake dhe artikujve e teknologjive me përdorim të dyfishtë. AIM-ja siguron që këto transaksione të jenë në përputhje me rregulloret kombëtare dhe ndërkombëtare për kontrollin e armëve.

### Neni 33 përcakton se AIM-ja ka kompetencën të ndërmarrë masa administrative ndaj subjekteve që shkelin dispozitat e këtij ligji dhe aktet nënligjore përkatëse. Masat përfshijnë gjoba, pezullimin e aktiviteteve dhe revokimin e licencave. Shkeljet që nuk përbëjnë vepër penale klasifikohen si kundërvajtje administrative dhe trajtohen sipas këtij neni. Disa nga shkeljet përfshijnë testimin e armatimit ushtarak pa miratim, prodhimin ose tregtimin e armatimit të pa testuar dhe pa markuar sipas ligjit, mos njoftimin e autoriteteve për zhdukjen ose dëmtimin e armatimit etj.

**Në nenin 34** përcaktohet se Agjencia mban dhe publikon një regjistër të posaçëm të subjekteve të përjashtuara. Këto subjekte janë gjetur në shkelje shumë të rënda të dispozitave të ligjit ose kanë cenuar sigurinë kombëtare dhe ndërkombëtare përmes veprimtarisë së tyre në prodhimin apo tregtimin e armatimit ushtarak. Këshilli i Ministrave përcakton rastet, kushtet dhe procedurat e përfshirjes së një subjekti në këtë regjistër​.

**Në nenin 35** përcaktohet se subjektet e licencuara dhe individët kanë të drejtën e ankimit administrativ sipas Kodit të Procedurës Administrative. Komisioni i Ankimit Administrativ, i ngritur pranë Ministrisë së Mbrojtjes, shqyrton kërkesat kundër vendimeve të Agjencisë. Kundër vendimit të këtij komisioni mund të bëhet ankim në Gjykatën Administrative të Shkallës së Parë.

### Neni 36 përcakton se ligji vepron në harmoni me legjislacionin ekzistues për kontrollin e transferimeve ndërkombëtare të mallrave ushtarake dhe artikujve e teknologjive me përdorim të dyfishtë. Organet shtetërore bashkëpunojnë me Agjencinë për raportimin dhe monitorimin e shpërndarjes dhe përdorimit të armatimit ushtarak. Deri në miratimin e akteve të reja, vijojnë të zbatohen dispozitat ligjore dhe nënligjore ekzistuese. Lejet, licencat dhe autorizimet ekzistuese do të rivlerësohen nga Agjencia brenda 6 muajve nga hyrja në fuqi e këtij ligji.

**Në nenin 37** përcaktohet se pranë Ministrisë së Mbrojtjes ngrihet Komiteti i Mbrojtjes dhe Sigurisë, i cili ka për detyrë të mbikëqyrë zbatimin e politikave të mbrojtjes dhe sigurisë, si dhe të shqyrtojë dhe aprovojë planet dhe programet e Agjencisë lidhur me armatimin ushtarak. Ky komitet përbëhet nga përfaqësues të lartë të institucioneve përkatëse dhe mblidhet periodikisht për të diskutuar dhe vendosur mbi çështjet strategjike.

**Në nenin 38** përcaktohen afatet për nxjerrjen e akteve nënligjore dhe rregulloreve të reja në përputhje me këtë ligj.

**Në nenin 39** përcaktohet se ligji hyn në fuqi 15 ditë pas botimit në Fletoren Zyrtare.

1. **INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT**

Për zbatimin e këtij ligji ngarkohen Këshilli i Ministrave, Kryeministria, ministria përgjegjëse për mbrojtjen, ministria përgjegjëse për financat, ministria përgjegjëse për punët e brendshme, ministria përgjegjëse për politikën e jashtme, ministria përgjegjëse për ekonominë, ministria përgjegjëse për infrastrukturën, Avokatura e Shtetit, si dhe Agjencia e Industrisë së Mbrojtjes.

1. **PERSONAT DHE INSTITUCIONET QË KANË KONTRIUBUAR NË HARTIMIN E PROJEKTAKTIT**

Ky projektligj është hartuar nga Ministria e Mbrojtjes.

Projektligji do t’i dërgohet për mendim Ministrisë së Financave, Ministrisë së Drejtësisë, Ministrisë së Brendshme, Ministria për Evropën dhe Punët e Jashtme, Ministrisë së Ekonomisë, Kulturës dhe Inovacionit, Ministrisë së Infrastrukturës dhe Energjisë, Avokaturës së Shtetit dhe për dijeni Ministrit të Shtetit për Marrëdhëniet me Parlamentin.

1. **RAPORTI I VLERËSIMIT TË TË ARDHURAVE DHE SHPENZIMET BUXHETORE**

Ky projektligj shoqërohet me efekte financiare për buxhetin e shtetit.

Struktura organizative e Agjencisë të Industrisë së Mbrojtjes, duke përfshirë pozicionet e ndryshme nga drejtori i përgjithshëm deri te punonjësit mbështetës është ndërtuar me kategori të ndryshme pagash. Në total efektet financiare për personelin e Agjencisë të Industrisë së Mbrojtjes janë në shumën prej 51,494,400 (pesëdhjetë e një milion e katërqind e nëntëdhjetë e katër mijë e katërqind) lekë.

Efektet financiare do të përballohen nga buxheti i Agjencisë të Industrisë së Mbrojtjes.

 **MINISTRI**

**Niko Peleshi**